กบข.หวั่นปีนี้ผลตอบแทนแพ้เงินเฟ้อ
กบข. หวั่นปีนี้ผลตอบแทนไม่ชนะเงินเฟ้อ เหตุประท้วงเดือดแดนอาหรับดันน้ำมันพุ่ง อัดเงิน 3,000 ล้าน ลงทุนในโภคภัณฑ์
11 ส.ค. 2554

กบข. หวั่นปีนี้ผลตอบแทนไม่ชนะเงินเฟ้อ เหตุประท้วงเดือดแดนอาหรับดันน้ำมันพุ่ง อัดเงิน 3,000 ล้าน ลงทุนในโภคภัณฑ์ 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่าสถานการณ์ความรุนแรงในตะวันออกกลาง ส่งผลให้ราคาน้ำมันสูงขึ้นเกิน 100 เหรียญสหรัฐต่อบาร์เรล ซึ่งผลจากราคาน้ำมันที่ปรับตัวเพิ่มสูงขึ้น จะทำให้เงินเฟ้อพุ่งขึ้นตามด้วย และทำให้ กบข.หวั่นว่าปีนี้ผลตอบแทนจะทำไม่ได้ตามเป้าหมายที่วางไว้ว่าจะต้องชนะเงินเฟ้อ โดย กบข.คาดว่าเงินเฟ้อน่าจะอยู่ที่ 4%




นอกจากนี้ ยังได้รับผลกระทบจากการที่ดอกเบี้ยอยู่ในช่วงขาขึ้นชัดเจน เพราะ กบข.มีสัดส่วนการลงทุนในตราสารหนี้สูงถึง 66% ของสินทรัพย์รวมทั้งหมดที่อยู่ที่ประมาณ 4.8 แสนล้านบาท ซึ่งขณะนี้ได้ลดอายุตราสารลง
“ยังคงมีการติดตามสถานการณ์ในตะวันออกกลางอย่างใกล้ชิด แต่เชื่อว่าราคาน้ำมันที่สูงขึ้นเป็นเพียงระยะสั้นเท่านั้น” น.ส.โสภาวดี กล่าว 
นอกจากนี้ มีแผนที่จะเข้าไปลงทุนในสินค้าโภคภัณฑ์ในช่วงครึ่งหลังของปีนี้ ผ่านกองทุนที่อ้างอิงกับดัชนีเกี่ยวข้องกับน้ำมัน ทองคำและอาหาร เป็นต้น ในสัดส่วน 1% ของสินทรัพย์ภายใต้การบริหาร 3.6 แสนล้านบาท หรือ 3,000 ล้านบาท โดยจะคัดเลือกผู้จัดการกองทุนต่างชาติที่เชี่ยวชาญเป็นที่ปรึกษา 
การลงทุนในตลาดหุ้นเป็นอีกแนวทางหนึ่งในการสร้างผลตอบแทนเพื่อเอาชนะเงินเฟ้อ โดย กบข.จึงยังให้น้ำหนักการลงทุนหุ้นมากกว่าตลาดทั้งการลงทุนหุ้นทั้งในและต่างประเทศ และตลอด 2 ปีที่ผ่านมา ดัชนีหุ้นต่างประเทศปรับตัวลดลง ดังนั้นจึงเป็นจังหวะดีที่จะเข้าไปลงทุน ขณะที่หุ้นในประเทศนั้นน่าจะได้รับผลดีจากเศรษฐกิจที่ยังมีการเติบโตในระดับ 45%
นายทวีฉัตร จุฬางกูร ผู้ลงทุนรายใหญ่ กล่าวว่า ภาวะตลาดหุ้นปีนี้ผันผวน และแม้ว่าดัชนีจะไม่ปรับตัวเพิ่มขึ้นถึง 40% เหมือนปีที่ผ่านมา ก็ยังเชื่อว่าตลาดหุ้นยังให้ผลตอบแทนที่ดี และไม่มีแนวคิดลดการลงทุนในหุ้นลง แต่เลือกจำนวนหุ้นลงทุนน้อยลง ส่วนหุ้นพลังงานต้องพิจารณาเลือกให้ดี แม้ราคาน้ำมันจะขยับขึ้นสูง จะทำให้ผู้ประกอบการมีกำไรทางบัญชี แต่ต้องติดตามในไตรมาสต่อไป หากราคาน้ำมันลดลงก็มีผลขาดทุนจากสินค้าคงคลังได้ และสนใจ บจ.ที่ลงทุนในต่างประเทศ เพราะถือเป็นการกระจายความเสี่ยงทางด้านรายได้ แต่ต้องติดตามว่าสามารถสร้างผลตอบแทนกลับคืนมาได้ดีเพียงใด